《每年家酿留一器以奉何元章今年持往者辄酸黄不可饮再以二尊赎过仍为此诗云》
宋代·郑刚中

吾庐托穷巷，有酒无佳客。年年家酿香，延首定攀忆。

分持远相遗，岂问杯杓窄。所贵明月前，共此一尊色。

去年冬苦寒，雪水填四泽。瓮面蚁不浮，弱糟无劲力。

瓶罂贵洁清，而器不亲涤。泥封意虽勤，审视颇无则。

如闻近所往，恶味同食檗。恨无醇德将，非缘踰日昃。

大类献空笼，报赐烦双璧。想当设肴饵，清兴随太白。

流涎不及味，顾我岂逃责。我贫如陶侃，每蒙邻舍德。

墙头有馀惠，不敢自专得。今复再分献，庶以补前慝。

愿公领微衷，毕此无馀沥。

作者简介：郑刚中（1088年—1154年），字亨仲，婺州金华（今浙江金华）人。南宋抗金名臣。生于宋哲宗元祐三年，卒于高宗绍兴二十四年，年六十七岁。登绍兴进士甲科。累官四川宣抚副使，治蜀颇有方略，威震境内。初刚中尝为秦桧所荐；后桧怒其在蜀专擅，罢责桂阳军居住。再责濠州团练副使，复州安置；再徙封州卒。桧死，追谥忠愍。刚中著有北山集（一名腹笑编）三十卷，《四库总目》又有周易窥余、经史专音等，并传于世。